贈康洽
作者：李端
朝代：唐

paragraphs: 黃鬚康兄酒泉客，平生出入王侯宅。
今朝醉臥又明朝，忽憶故鄉頭已白。
流年恍惚瞻西日，陳事蒼茫指南陌。
聲名恆壓鮑參軍，班位不過揚執戟。
邇來七十遂無機，空是咸陽一布衣。
後輩輕肥賤衰朽，五侯門館許因依。
自言萬物有移改，始信桑田變成海。
同時獻賦人皆盡，共壁題詩君獨在。
步出東城風景和，青山滿眼少年多。
漢家尚壯今則老，髮短心長知奈何。
華堂舉杯白日晚，龍鍾相見誰能免。
君今已反我正來，朱顏宜笑能幾回。
借問朦朧花樹下，誰家畚插築高臺。